TRUE รูดหนัก 9% หลังอนุญาโตฯ สั่งจ่ายค่าผิดสัญญา “ทีโอที” 7.6 หมื่นลบ.
TRUE รูดหนัก 9% หลังอนุญาโตฯ สั่งจ่ายค่าผิดสัญญา “ทีโอที” 7.6 หมื่นลบ. โดยณ เวลา 10.26 น. อยู่ที่ระดับ 5.85 บาท ลบ 0.55 บาท หรือ 8.59% สูงสุดที่ระดับ 6 บาท ต่ำสุดที่ระดับ 5.75 บาท มูลค่าการซื้อขาย 1.08 พันล้านบาท
6 ก.ย. 2561

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.26 น. อยู่ที่ระดับ 5.85 บาท ลบ 0.55 บาท หรือ 8.59% สูงสุดที่ระดับ 6 บาท ต่ำสุดที่ระดับ 5.75 บาท มูลค่าการซื้อขาย 1.08 พันล้านบาท

โดยราคาหุ้น TRUE ปรับตัวลดลงอย่างหนักหลังวานนี้ (5 ก.ย.61) บริษัทเปิดเผยข้อมูลถึงความคืบหน้ากรณีข้อพิพาทเกี่ยวกับการให้บริการอินเทอร์เน็ตความเร็วสูง (ADSL) กับบริษัท ทีโอที จำกัด (มหาชน) โดยล่าสุดคณะอนุญาโตตุลาการชี้ขาดให้บริษัทชำระค่าผิดสัญญาให้แก่ทีโอที เป็นเงินต้นรวมกว่า 76,000 ล้านบาท พร้อมดอกเบี้ย ขณะที่บริษัทเตรียมดำเนินการตามกฎหมายเพื่อขอให้ศาลเพิกถอนคำชี้ขาดของคณะอนุญาโตตุลาการดังกล่าว
ทั้งนี้ ตามที่เมื่อวันที่ 28 ต.ค. 48 บริษัท ทีโอที ได้ยื่นคำเสนอข้อพิพาทต่อสถาบันอนุญาโตตุลาการ ระบุว่าบริษัทละเมิดข้อตกลงในสัญญาร่วมการงานและร่วมลงทุนขยายบริการโทรศัพท์ โดยให้บริการหรือยินยอมให้ผู้อื่นนำอุปกรณ์ในระบบไปให้บริการอินเทอร์เน็ตความเร็วสูง และเรียกค่าเสียหายจากการขาดรายได้จากการให้บริการอินเทอร์เน็ตความเร็วสูงนั้น
โดยเมื่อวันที่ 4 ก.ย. ที่ผ่านมา บริษัทได้รับคำชี้ขาดของคณะอนุญาโตตุลาการ ซึ่งได้มีคำชี้ขาดให้บริษัทชำระเงินค่าผิดสัญญาให้แก่ทีโอที 1) ตั้งแต่เดือนก.ย.44  ถึงส.ค.58 เป็นจำนวน 59,120.65 ล้านบาท และ ดอกเบี้ยจำนวน 16,978.65 ล้านบาท พร้อมดอกเบี้ยร้อยละ 6.6875 ต่อปี จากต้นเงิน 59,120.65 ล้านบาท ตั้งแต่เดือนก.ย.58 จนกว่าจะชำระเสร็จสิ้น และ 2) ให้ชำระเงินตั้งแต่เดือนต.ค.58  ถึงธ.ค.60 จำนวน 17,076.92 ล้านบาท และ ดอกเบี้ยจำนวน 1,298.05 ล้านบาท พร้อมดอกเบี้ยร้อยละ 6.6875 ต่อปี จากต้นเงิน 17,076.92 ล้านบาท ตั้งแต่เดือนม.ค.61  จนกว่าจะชำระเสร็จสิ้น
อย่างไรก็ตามคดีดังกล่าวยังไม่ถึงที่สุด และบริษัทได้พิจารณาแล้ว ไม่เห็นพ้องกับคำชี้ขาดของคณะอนุญาโตตุลาการดังกล่าว ประกอบกับคำชี้ขาดดังกล่าวถูกชี้ขาดโดยคะแนนเสียงข้างมาก โดยคณะอนุญาโตตุลาการเสียงข้างน้อยไม่เห็นด้วย ซึ่งบริษัทจะดำเนินการตามกฎหมายต่อไปเพื่อขอให้ศาลเพิกถอนคำชี้ขาดของคณะอนุญาโตตุลาการดังกล่าว
นอกจากนี้บริษัท ยังไม่เห็นด้วยกับมติของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ต่อกรณีการเรียกให้บริษัท ทรู มูฟ จำกัด (ทรูมูฟ) ซึ่งเป็นบริษัทย่อย ต้องนำส่งเงินรายได้จากการให้บริการโทรศัพท์เคลื่อนที่บนคลื่นความถี่ย่าน 1800 MHz ในช่วงคุ้มครองผู้ใช้บริการ นับตั้งแต่วันที่เข้าสู่มาตรการคุ้มครองผู้ใช้บริการเป็นการชั่วคราว ตามประกาศคณะกรรมการ กสทช. เรื่อง มาตรการคุ้มครองผู้ใช้บริการเป็นการชั่วคราวในกรณีสิ้นสุดการอนุญาตสัมปทานหรือสัญญาการให้บริการโทรศัพท์เคลื่อนที่ พ.ศ. 2556 จำนวน 3,381.95 ล้านบาท โดยจะดำเนินการตามกระบวนการยุติธรรมที่สามารถกระทำได้ต่อไป
 
ขณะที่ นักวิเคราะห์ บล.ทรีนีตี้ ระบุว่า กรณีดังกล่าวนับเป็น Big Blow สำหรับ TRUE ที่คณะอนุญาโตตุลาการตัดสินออกมาในรูปนี้ ซึ่ง TRUE ก็ประกาศจะขอสู้ต่อในทางกฎหมายในประเด็นที่คณะอนุญาโตตุลาการเสียงข้างน้อยไม่เห็นด้วย โดยมองว่าปัจจัยนี้ถือเป็น Sentiment ทางด้านลบต่อ TRUE